चौराहा छोड़ आधा किमी दूर शिफ्ट हुई खनिज चौकी, रायल्टी पर असर
दुर्ग-पाटन मुख्य मार्ग पर चुनकट्टा रोड स्थित खनिज जांच चौकी को हफ्तेभर पहले बिना जानकारी के दूसरी जगह शिफ्ट कर दिया गया। जिस जगह पर चौकी बनाई गई है वह मुख्य चौक से आधा किलोमीटर से अधिक दूरी पर है।
इससे विभागीय मंशा पर सवाल उठने लगा है। कि आखिर चौराहे से हटकर दूर चौकी बनाने से चारों दिशा से आने वाले वाहनों की जांच कैसे हो पाएगी। राजस्व पर भी असर पड़ेगा। जानकारी के अनुसार पहले जहां जांच चौकी थी, वहां से धमतरी, दुर्ग-भिलाई, पाटन अभनपुर की ओर और धमतरी से रेत लेकर आने वाली गाड़ियों की एक ही पाइंट से निगरानी हुआ करती थी। अब उसे खुला छोड़ दिया गया है। खनिज चौकी के हटते ही अवैध परिवहन जोर पकड़ लिया है। मुरूम, रेत, गिट्टी से भरी गाड़ियां बिना रायल्टी पर्ची के पार हो रही।
पंचायत की शिकायत बाद कम हुई थी रायल्टी चोरी
ग्राम चुनकट्टा के पंचायत प्रतिनिधियों ने खदानों से खनिज रॉयल्टी चोरी के खिलाफ महीनेभर पहले से अभियान छेड़ दिया था। जिसके बाद से जांच चौकी में प्रतिदिन 60 से 70 गाड़ियां चूना पत्थर की इंट्री हो रही थी। इससे पहले रोज मात्र 20 से 25 गाड़ियों का ही इंट्री होता था। रोजाना 1 लाख से ज्यादा की रॉयल्टी भी जमा हो रही थी।
वहीं बना सकते थे गुमटी फिर भी किराए का भवन
दुर्ग जिले की एक भी खनिज चौकी किराए के मकान में संचालित नहीं है। क्योंकि इसके लिए प्रशासन एक गुमटी तैयार करके देती है। सेलूद खनिज जांच चौकी को भी एक गुमटी दी गई थी, जो शुरुआत से ही स्व. चतुर सिंह के मकान के किनारे संचालित था। वैसी ही गुमटी दोबारा लगाकर चौकी को संचालित किया जा सकता था।
मकान मालिक ने दिया था अल्टीमेटम, इसलिए शिफ्ट
जांच चौकी से सटे मकान मालिक ने जगह खाली करने का अल्टीमेटम दिया था। इसलिए चौकी को पाटन रोड पर शिफ्ट करना पड़ा। सभी दिशा से आने वाले खनिज भरे वाहनों की लगातार जांच की जाएगी। ग्राम पंचायत की रायल्टी राशि में कोई कमी नहीं होगी। प्रवीण चंद्राकर, खनिज अधिकारी, पाटन
जिला पंचायत में भी उठा था मामला
खनिज रॉयल्टी चोरी का मामला जिला पंचायत के सामान्य सभा में जिला पंचायत सदस्य जयश्री वर्मा ने उठाया था। जिसके बाद से खनिज रॉयल्टी चोरी करने वालों की धरपकड़ तेज हुई। जिस जगह पर खनिज जांच चौकी स्थानांतरित की गई है वह मुख्य चौराहे से काफी दूर है। जहां से चौराहे से गुजरने वाली गाड़ियों की जांच और उन पर नजर रख पाना मुश्किल है। अब केवल दुर्ग-पाटन मुख्य मार्ग की गाड़ियों पर नजर रखी जा सकेगी।
चौराहे पर भवन के बाहर स्थानांतरण की सूचना चस्पा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva